Erasmus, rujan 2022., Maribor

Pavao Juran Vlahinić

1. dan – nedjelja: Okupljanje na autobusnom, Flix s potrganim sjedalom i smiješnim vozačima, stajanja na granici i smijanje slikama na putovnicama, Jerkova Dinamo iskaznica iz mladih dana i evo nas u Mariboru, kao da nismo ni izašli iz države, velik i uređen kolodvor, podsjeća na mješavinu Austrije i Italije, zgodni crveni javni autobusi i krenusmo prema hostelu, hodajući kroz novi i zanimljivi gradićak uđosmo u hostel, skučeni prostor s krevetima na kat, intimne sobice dobro nam služe, uz idealnu kombinaciju kolega i prijašnja poznanstva odlično smo se smjestili, spontana večera s cijelom ekipom u talijanskom restoranu na prefinoj Vezuvio pizzi već nije mogla i bolja kadli se još pojavila ekipa i zapjevala, zasvirala pa se čak i plesalo... umorni od dana izvalili smo se na spavanje, a za sutra je slijedilo upoznavanje s mentorima i s našim zadacima...

2. dan – ponedjeljak: Novi prijatelj DVIGALO i konstantne šale bili su odličan početak našim putešestvijama, upoznali smo se s mentorima, čuli ponešto o svakome i tome što radi pa se opredijelili svatko za svog mentora, dobra se grupica oformila kod naše mentorice i odmah nam je bilo jasno da će atmosfera biti radna, cilj našeg rada je da napravimo neko tradicionalnije djelo koje ćemo onda povezati s led lampicama i isprogramirati svoj kod koji će ih pokretati da ispričaju svoju priču kroz naš rad, stali smo se pobliže upoznavati s mentorom i s temom našeg rada, krenuli smo razvijati ideje i razgovarati o mogućim rješenjima, toga dana smo u šetnji još bolje istražili Maribor otkrivajući grad i njegove čari, po običaju, naravno, jeli kao pravi gurmani i kasnije navečer završili na zajedničoj večeri kako je bilo planirano.

3. dan – utorak: Početak dana kao i uobičajeno uz poveći doručak, DVIGALOM do sobe na spremanje i slijedi radni dan. Mentorica nas je uvela u rad s arduinom i programiranje, prezentirala nam sheme pa smo sami isprobavali razne varijacije spajanja led lampica i pomalo shvaćali kako sve to funkcionira. Uz prvi doticaj s arduinom dovršavali smo skice naš glavni rad. U dvorištu MARSA nalazio se veliko drvo lješnjaka pod kojim se nalazila omanja pozornica kao stvorena da bude naše mjesto za okupljanje i razmišljanje o skicama, ostatak dana još smo šetali gradom i skicirali zanimljive motive jer do slijedećeg dana naše skice su morale biti finiširane. Dan je završio jumbo pizzom kod naših već poznatih Talijana.

4. dan – srijeda: Za danas je bilo dogovoreno da svatko dovrši skicu i ideju, trebali smo navesti materijale koje želimo koristiti i koliko nam je čega potrebno, a poslije smo otišli sve to nabaviti u art dućan. Moja zamisao bila je napraviti skulpturu u drvetu, stršljenovu košnicu kao motiv, koja je s jedne strane oštećena pa bih ondje ulio vosak čime bi se postigao uvjerljiv dojam, poslije bih drvo premazao i na kraju lakirao. Danas smo isto tako radili i programirali s LDR senzorom koji mijenja rad lampica dok je prst na njemu ili dok svijetliš s dovoljnom snagom, no čim makneš prst sve se vrati u prijašnje stanje.

5. dan – četvrtak: Danas je bio dan rada, maknuli se od monitora i krenuli sa zadatkom, sve se dogovorili kako će tko i što i krenuli u nabavku. S našom mentoricom Irenom nabavili smo sav potreban alat i opremu kako bi svatko uspješno izvršio svoj zadatak. Ja sam ipak imao malo kompliciraniji materijal za nabaviti, ali se sve odlično poklopilo pa mi je mentorica s mozaika dobrovoljno i velikodušno poklonila lijep komad drva i sav vosak koji mi je bio potreban da dovršim rad. Postavila se prepreka mog alata, nisam imao na raspolaganju kvalitetna dlijeta pa sam danas mogao napraviti samo skicu na svakoj strani drvenog bloka, ostatak dana smo šetali, slikali i crtali, družili se i upoznavali, a sve završilo lijepom večerom.

6. dan – petak: Činilo se kako ću provesti još jedan dan bez potrebnog alata i da neću moći započeti svoj rad, no mentorica Natalija, s mozaika, opet je uskočila u pomoć i s drugog kraja grada donijela novo nekorišteno oblo dlijeto, s njime sam uspio napraviti sav posao u drvetu. Popodne smo otišli u mariborski park s Jerkom, do piramide i jezera, a nakon toga smo sjeli u gramofonoteku gdje sam pivu odstajalu u vinskoj bačvi platio 13eura, e nakon toga počeli smo pažljivije pratiti cijene u Mariboru. Ostatak dana proveli šetajući i već po običaju sve završili lijepom večerom.

7. dan – subota: Vikend nam je slobodan tako da smo odlučili otići u Ljubljanu. Dobrovoljna i entuzijastična ekipa u trku na rani vlak, bez doručka i zabundani, veselimo se Ljubljani. Od kolodvora šećemo kao najveći turisti i oči širom otvorene spremne upiti svaki trag umjetnosti. Plan je bio prvo u modernu galeriju, no prvo smo morali zastati na kavi i tostu, onda se zaputili na izložbu, iako osobno razočaran, nisam doduše previše ni očekivao. Grad nas je oduševio čak i one koji su već bili, zapanjujuće entuzijastični ljudi i sve lijepo uigrano, činilo se jako toplo i vedro, puno života. Mnogo lijepih dućančića i kavarna uz rijeku i sporedne uličice. Ja i Tena smo se na kratko vrijeme odvojili od ekipice dok su oni još lutali galerijom da pogledamo i pokoju crkvicu, skrenuli u antikvarijat pa čak i nareckali sir iz siromata. Našli se s ostatkom i uspinjačom otišli do Gornjeg grada, do dvorca i predivnog vidikovca, šumskim putićem se spustili nazad i gladni pobjegli u preporučenu pizzeriju. Pošteno se najeli i krenuli prema kolodvoru, no uhvatila nas kiša kao pozdrav na odlasku. U vlaku, neki pozaspaše, a neki brbljaše. Izmoreni vratili se u svoje sobice.

8. dan – nedjelja: U petak sam se dogovorio s mentoricom da donesem potrebnu opremu u hotel i da u nedjelju dođem raditi u MARS kako bih stigao završiti svoju skulpturu jer to ipak zahtijeva više vremena da se završi. Ujutro smo duže spavali, no navečer smo opet bili u pogonu i družili se u novootkrivenom kafiću gdje nam se pridružio čak i jedan član Riječke ekipe.

9. dan – ponedjeljak: Tok tok tok tok, tako se čulo cijeli dan, uzastopni udarci mog bata o dlijeto odzvanjali su mariborskim ulicama, tok tok tok tok, već sam postao poznat. Svi su znali tko, kada i gdje, pretpostavljam da su se samo pitali zašto. Dok su drugi pomalo završavali radove, moji udarci još će danima odzvanjati. Uz fizički rad dolazi i veliki apetiti pa po običaju dobro papamo za ručak, a za večeru cijela ekipa zasjeda u srpski restoran i fino omasti brk, dobro se jelo, a još se i bolje spavalo.

10. dan – utorak: Još sam tok-tokao... ostatak ekipe upustio se u programiranje. Dugotrajan je posao naći lampice sve ih pospojiti, napisati kod, isprogramirati i zalemiti sve žičice i spojiti na rad. Postajalo je napeto jer sam imao još puno posla u drvetu. Cijeli dan sam radio, no nažalost morali smo završiti sat vremena ranije jer je bio predviđen odlazak na izložbu lokalnog umjetnika, a nakon ručka smo se ponovo okupili za obilazak "Umetnostne galerije" gdje smo vidjeli kvalitetne slikarske radove od kojih su me najviše zaintrigirali radovi Ludovika Kube. Kasnije smo još malo slikali vodenim bojama i nešto ranije krenuli na odmor, još uvijek umorni od Ljubljane.

11. dan – srijeda: udaranje po drvu se nastavlja, no kako sad provesti žice lampica kroz drvo i kako ih što bolje prekriti arduinom, mozgajući zaključim da će najpraktičnije biti ako izbušim rupu kroz drvo, sakrijem i zalijepim sve sa stražnje strane i postavim rad tako da se to što manje vidi. Bila mi je obećana bušilica, no nikako da stigne, sutradan mi je jedan od radnika u dvorištu izišao u susret i ponudio svoju bušilicu da mi olakša stvar. Još sam morao udarati po drvu, a čekalo me i još mnogo posla oko programiranja. Morao sam ranije završiti zbog konferencije u dvorištu, da ih ne meta zvuk. Započeo sam s programiranjem. Kasnije sjedosmo na našu Vesuvio jumbo pizzu, sad je to već običaj. Bauljanje gradom, druženje, štogod bilo, dosadno nam sigurno nije bilo.

12. dan – četvrtak: Kao dan prije izložbe, sve se bližilo kraju, ne samo naši radovi, nego i naša mariborska pustolovina. Uz cjelodnevni rad, svatko se bližio završenom radu, neki su se susreli s većim poteškoćama, dok je drugima bilo opuštenije. S probijenom rupom, napokon sam mogao krenuti povezivati žice i odlučivati kako sve postaviti. Što sam udarao, udarao sam, danas mi je bilo zadnje, petak sam morao ostaviti za završno programiranje i vosak. Kasnije smo se nevoljko, ali uživajući u šetnji polako opraštali od Maribora, uz lijepu večeru u bosanskom restoranu, s kišicom koja škropi niz ulicu, s ekipom kasnije se vratili u sobice i zaigrali rusku kartašku igru durak.

13. dan – petak: Došao je, završni dan, trenutak za koji smo se svojski naradili. Uzbuđeni, iako tužni, htjeli bismo provesti još dva tjedna u Mariboru, ali prije svega ima još radova za dovršiti a treba i izložbu postaviti. Uz Teninu pomoć dovršio sam programiranje, zalemio lampice i LDR senzor. Prokuhali smo fini pčelinji vosak i izmodelirali ga kao pravo sače, zadovoljni izgledom, samo smo trebali isprobati hoće li sve funkcionirati, no lampice se nisu palile. Uz mala usavršavanja koda proradilo je, no nažalost nisam imao više vremena za premaz drva jer bi dugo trebalo da se posuši. Uz složenu izložbu i izložene radove sve se privelo kraju, lijepi govori, izvrsna animacija i kreativni radovi, okončali su našu radionicu. Zahvalni svim mentorima i s divnim uspomenama, pozdravismo se sa svima. Zadnju večeru proveli i obilježili u pizzeriji s našim dragim Jerkom, a kasnije se još zabavili u obližnjem kafiću.

14. dan – subota: Spakiranih torba i ruksaka, opraštamo se s ukusnim palačinkama s doručka i s predivnim gradom, sve je prošlo za čas, a osjećaj je kao da smo tek došli. Uz nova prijateljstva, zanimljiva iskustva i doživotne uspomene, uputili smo se prema autobusnom kolodvoru uz laganu kišicu. Svi se smjestili i učas stigli u Zagreb, pozdravili se s ekipom i svatko svojim putem. Bilo nam je predivno, nadamo se da ćemo imati priliku tako nešto ponoviti. Maribor nam se jako dopao.